COSME este un program al UE de îmbunătățire a competitivității întreprinderilor, în special a întreprinderilor mici și mijlocii (IMM-uri). Acesta are la bază Programul pentru inovație și spirit antreprenorial (EIP), creat pentru perioada 2007-2013 ca parte din Programul-cadru pentru competitivitate și inovație. Programul are ca obiectiv optimizarea sinergiilor cu alte programe de cheltuieli ale UE, în special cu fondurile structurale și de investiții europene și programul Orizont 2020, care include activitățile de inovare care erau anterior parte a EIP.

Bugetul total planificat pentru COSME în perioada 2014-2020 (7 ani) este de 2,3 miliarde EUR, incluzând costurile administrative. Se preconizează o creștere progresivă a angajamentelor financiare până în 2020 (ultimul an al programului). Pentru fiecare an se stabilește un program anual de lucru cu măsuri de sprijin însoțitoare.

Inteligența artificială: aplicații industriale critice

Acest proiect își propune să identifice o combinație optimă de măsuri de politică industrială (afaceri, finanțe, investiții etc.) pentru a permite dezvoltarea și adoptarea aplicațiilor IA și, în cele din urmă, crearea de beneficii financiare pentru IMM-urile europene. Proiectul a ajuns la mai multe părți interesate decât se preconizase, de exemplu prin creșterea numărului de participanți la conferința finală (care a avut loc la Bruxelles în perioada 18-19 februarie 2020) de la 100 la 190 (cu peste 300 de înscrieri), fără niciun impact asupra bugetului. Trei rapoarte de proiect sunt disponibile aici:

→ Analiza de piață, aplicațiile critice IA și implementarea

→ Scenarii prospective

→ Măsuri de politică și recomandări

Turism

Cererea de propuneri de sprijinire a turismului tematic și de exploatare a legăturilor dintre turism și industriile culturale și creative a condus la cofinanțarea a 7 proiecte. Aceste proiecte s-au confruntat cu provocări legate de criza provocată de pandemia de COVID-19, care a condus în mod invariabil la schimbări și abateri. Agenția executivă este în contact permanent cu partenerii de proiect și a facilitat ajustări (acolo unde s-a dovedit realist și viabil). Coordonatorii vor prezenta rapoartele finale la sfârșitul perioadei de cofinanțare.

IMM-urile participante și-au extins activitățile comerciale, iar unele dintre ele și-au utilizat competențele digitale pentru a realiza produse legate de obiectivele anumitor proiecte (cum ar fi gamificarea în TRAMES și MEDRYDIVE și tehnologia tactilă în EU UNESCO4ALL TOUR); - Proiectul TRACES a atras interesul firmelor din alte orașe candidate (de exemplu, Oulo, Finlanda); - Proiectul Fishfest a creat produse turistice specifice în zone de nișă; - Proiectul MAPPAE a creat căi multisenzoriale legate de plante medicinale și aromatice, mirosuri și parfumuri; - Proiectul CHARM a elaborat un ghid privind satele din Europa mai puțin cunoscute, dar la fel de pitorești și atractive ca cele faimoase, pentru a asigura un turism durabil.

2.4Obiectivul D: Promovarea antreprenoriatului și a culturii antreprenoriale

Regulamentul COSME prevede că un procent de 2,5 % din bugetul total trebuie dedicat antreprenoriatului și culturii antreprenoriale.

În 2018, 12 de milioane EUR au fost alocate acestui obiectiv.

Rețele de inovare socială pentru antreprenoriatul social

Acest proiect a analizat rolul rețelelor sociale în promovarea antreprenoriatului social și a ajutat antreprenorii sociali să aibă acces la finanțare. Proiectul a fost ușor modificat în conformitate cu prioritățile noii Comisii și din cauza crizei provocate de pandemia de COVID-19, pentru a aborda mai bine aspectele redresării legate de economia socială. Proiectul a avut ca rezultat: 12 proiecte de lucrări ale unor cercetători recunoscuți în domeniul economiei sociale la nivel internațional; contribuția la planul de acțiune pentru economia socială care urmează să fie adoptat de Comisie în a doua jumătate a anului 2021; o vastă rețea virtuală de cercetători universitari, antreprenori sociali, investitori de capital de risc, factori de decizie politică și practicieni din întreaga Europă; și conferința științifică privind economia socială (24-25 noiembrie 2020), legată de Summitul european privind economia socială.

Comisia sprijină, de asemenea, considerentele sociale în domeniul achizițiilor publice prin acțiunea de colectare a bunelor practici și de sensibilizare cu privire la achizițiile publice responsabile din punct de vedere social și prin proiectul privind promovarea considerentelor sociale în procedurile de achiziții publice pentru întreprinderile din sectorul economiei sociale. Un pdf cu 22 de exemple de bune practici din 12 țări ale UE poate fi descărcat de aici: Buying for social impact - Good practice from around the EU .

Erasmus pentru tinerii antreprenori.

Acest sistem permite unui antreprenor potențial sau nou venit pe piață să colaboreze cu un antreprenor cu experiență dintr-o altă țară participantă la COSME. În perioada 2017-2018, s-au desfășurat 32 de proiecte (prin intermediul a 10 acorduri de grant specifice și a două cereri de propuneri), prin intermediul cărora între 1000 și 1500 de antreprenori începători au stabilit contacte cu antreprenori cu experiență. Schimburile au fost considerate o reușită de peste 90 % dintre participanți. Povești de succes și mărturii la adresa www.erasmus-entrepreneurs.eu .